આ અંગેની વધુ માહિતી આપતાં ફૂડ એન્ડ ડ્રગ્સ વિભાગના સૂત્રોએ જણાવ્યું હતું કે, સામાન્ય રીતે ફરસાણની દુકાનો પર એકના એક તેલનો ઉપયોગ વારંવાર કરવામાં આવતા તે નુકશાનકારક હોય છે. આવા બળી ગયેલા તેલનો ઉપયોગ કરવા પર પ્રતિબંધ છે. તેમછતાં પણ કેટલાક ફરસાણ વાળા દ્વારા આ નિયમોનું ઉલ્લંઘન કરીને આરોગ્ય સાથે ચેડા કરતા હોય છે. એમાંય ખાસ કરીને દિવાળીના સમયમાં દરેક ઘરમાં ફરસાણ તેમજ મિઠાઇ જેવી ચીજવસ્તુઓ પોતાની યથા શકિત પ્રમાણે ખરીદતા હોય છે. પરંતુ કેટલાક વેપારીઓ દ્વારા આ પ્રજાના આરોગ્યની ચિંતા કર્યા સિવાય જ બળેલા તેલનો ઉપયોગ કરીને તેમાં તળેલી ચીજ વસ્તુઓ જ વેચતા હોય છે. ફૂડ એન્ડ ડ્રગ્સ વિભાગની ટીમ દ્વારા નડિયાદ શહેરના બસ સ્ટેશનથી સંતરામ રોડ તરફ જવાના માર્ગમાં આવેલી દૂકાનોની આકસ્મિક ચકાસણી કરી હતી. તેમજ સ્થળ પર જ જે તેલમાં ખાદ્ય સામગ્રી તળવામાં આવતી હતી. તેજ તેલના નમૂનાની ચકાસણી કરી હતી. જેમાં બાર જેટલી પેઢી પર દરોડા પાડ્યા હતા. આ દરોડા દરમિયાન નડિયાદ શહેરમાં વખણાતી યમુનાના ફરસાણ માર્ટ, તેમજ જલારામ અને સાંઇબાબા નાસ્તા હાઉસના તેલના નમૂના ચકાસ્યા હતા. જે ત્રણેય તેલના નમૂનામાં વધારે બળેલા હોવાનું માલૂમ પડ્યું હતું.